《骑鸾引赠句曲山吴道士》
宋代·高似孙

夜骑白鸾出琳阙，三万仙官锵佩玦。
云雷帖妥过刚风，左推日佩右扶月。
一息瑶池翠水家，阿母迎谒龙驱车。
青娥弹丝玉妃酒，坼尽蟠桃红玉花。
佩天丈人来问道，太极之前天不老。
丹霞一气玉枢宫，宝笈绳金容探讨。
井君沐浴波五色，洞房光芒上奔日。
天上传呼六丁直，星斗离离碍鸾翼。

作者简介：高似孙(1158—1231)，字续古，号疏寮，鄞县（今浙江宁波）人（清康熙《鄞县志》卷一○），一说馀姚（今属浙江）人（清光绪《馀姚县志》卷二四）。孝宗淳熙十一年（一一八四）进士，调会稽县主簿，历任校书郎，出知徽州，迁守处州。宁宗庆元六年（一二○○）通判徽州，嘉定十七年（一二二四）为著作佐郎。理宗宝庆元年（一二二五）知处州。晚家于越，为嵊令史安之作《剡录》。有《疏寮小集》、《剡录》、《子略》、《蟹略》、《骚略》、《纬略》等。事见《南宋馆阁续录》卷八、《宋史翼》卷二佩。